EURÓPSKA KOMISIA V Bruseli25. 4. 2016 JOIN(2016) 9 final SPOLOČNÁ SPRÁVA EURÓPSKEMU PARLAMENTU A RADE OSOBITNÁ ADMINISTRATÍVNA OBLASŤ MACAO: VÝROČNÁ SPRÁVA ZA ROK 2015



SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Macao: výročná správa za rok 2015 Zhrnutie Európska únia a jej členské štáty od odovzdania Macaa Čínskej ľudovej republike v roku 1999 pozorne sledujú politický a hospodársky vývoj v Osobitnej administratívnej oblasti (ďalej len „OAO“) Macao v rámci zásady „jedna krajina, dva systémy“. Európska únia podporuje politiku „jednej Číny“ a zásadu „jedna krajina, dva systémy“ a jej vykonávanie. Táto výročná správa o vývoji v Macau sa vydáva v súlade so záväzkom prijatým voči Európskemu parlamentu. Zásada „jedna krajina, dva systémy“ fungovala aj v roku 2015 dobre a v prospech OAO Macao, Číny ako celku i medzinárodného spoločenstva. Rok 2015 bol prvým úplným rokom fungovania novej vlády Macaa, na ktorej čele stojí najvyšší výkonný predstaviteľ Macaa Čchuej Saj On. Nástup vlády do úradu prebehol hladko a v súlade so základným zákonom. Najvyšší výkonný predstaviteľ oznámil, že vláda bude klásť osobitný dôraz na komunikáciu s obyvateľstvom Macaa. Najvyšší výkonný predstaviteľ bol zvolený v roku 2014 bez protikandidátov. Stalo sa tak už tretí raz za sebou, že sa vo voľbách o funkciu najvyššieho výkonného predstaviteľa uchádzal len jeden kandidát. Hoci základný zákon Macaa ani iné právne akty nestanovujú možnosť zavedenia všeobecného volebného práva, EÚ nabáda orgány Macaa, aby zvážili, akým spôsobom by mohli podporiť väčšiu účasť občanov na voľbách najvyššieho výkonného predstaviteľa, čo by zvýšilo legitímnosť tejto funkcie a prispelo k dobrej správe vecí verejných. Základné práva a slobody občanov sa dodržiavali aj naďalej. Prijali sa pozitívne kroky na zlepšenie miezd slabo platených pracovníkov a boj proti domácemu násiliu a obchodovaniu s ľuďmi. V macajských médiách je možné aj naďalej vyjadrovať rozličné názory napriek určitému znepokojeniu nad narastajúcou autocenzúrou. Trhové hospodárstvo Macaa naďalej efektívne fungovalo, ale hospodársky rast postihol výrazný pokles príjmov z hazardných hier, na ktoré je OAO nadmieru odkázaná. Kľúčovou prioritou je zlepšovanie života bežných občanov, ktorí čelia narastajúcim životným nákladom a nákladom na bývanie. Hospodárska spolupráca Macaa a jeho integrácia s pevninovou Čínou napredovala rýchlym tempom, a to predovšetkým s provinciou Kuang-tung, čo Macau pomáha preklenúť nedostatok pozemkov a ľudských zdrojov. Fungovanie vlády Macaa je potrebné zmodernizovať a zefektívniť. V tejto súvislosti boli ohlásené administratívne reformy. Vzťahy medzi EÚ a Macaom aj naďalej prekvitali a charakterizoval ich nárast portfólia spolupráce a pevné obchodné vzťahy. Napriek prudkému poklesu hospodárstva Macaa vzájomný obchod medzi EÚ a Macaom v roku 2015 podstatne vzrástol vďaka zvýšeniu vývozu strojov a dopravných zariadení. Prioritami na rok 2016 sú spolupráca v oblasti hospodárskej diverzifikácie, boj proti obchodovaniu s ľuďmi, právne záležitosti, otázky regulácie a výskum a inovácie. Politický vývoj Rok 2015 bol prvým úplným rokom fungovania novej vlády OAO Macao, ktorá sa ujala funkcie 20. decembra 2014 počas slávnostného podujatia, ktorému predsedal prezident Si Ťin-pching a ktoré sa časovo zhodovalo s 15. výročím OAO. Na čele novej vlády stojí opäť najvyšší výkonný predstaviteľ Čchuej Saj On. Všetci ostatní členovia vlády sú noví. Už po tretíkrát za sebou bol najvyšší výkonný predstaviteľ zvolený bez konkurencie ako jediný kandidát uchádzajúci sa vo voľbách o túto funkciu. Hoci základný zákon Macaa ani iné právne akty nestanovujú možnosť zavedenia všeobecného volebného práva, EÚ nabáda orgány Macaa, aby zvážili, akým spôsobom by mohli podporiť väčšiu účasť občanov na voľbách najvyššieho výkonného predstaviteľa, čo by zvýšilo legitímnosť tejto funkcie, posilnilo podporu verejnosti a prispelo k dobrej správe vecí verejných. Vo svojom prejave pri nástupe novej vlády OAO do funkcie prezident Si Ťin-pching stanovil pre novú vládu štyri priority: zlepšiť správu Macaa na základe právnych predpisov; diverzifikovať hospodárstvo tak, aby bolo udržateľné; riešiť problémy týkajúce sa životnej úrovne obyvateľstva a znížiť sociálne nerovnosti a vzdelávať mladých ľudí tak, aby chápali zásadu „jedna krajina, dva systémy“. V roku 2015 vláda začlenila tieto štyri priority do svojho pracovného programu. Najvyšší výkonný predstaviteľ predniesol v novembri svoj politický prejav. Na pozadí výrazného poklesu HDP v dôsledku prepadu v odvetví hazardných hier v Macau sa v politickom prejave kládol silný dôraz na otázky živobytia, oznámilo sa zvýšenie rôznych dotácií, nárast indexu životného minima, preskúmanie pracovného práva a rozšírenie štátnej výstavby bytov. Rozvoj infraštruktúry sa zameral na dopravu. V politickom prejave sa spomenula administratívna reforma, ale uviedlo sa len niekoľko konkrétnych opatrení týkajúcich sa inštitucionálneho rozvoja a súdnictva a protikorupčných opatrení. Prijali sa určité opatrenia na zlepšenie sociálneho zabezpečenia. V júli zákonodarné zhromaždenie prijalo právny predpis, ktorým sa stanovila minimálna mzda pre miestne upratovacie sily a pracovníkov bezpečnostných služieb zamestnaných poskytovateľmi služieb správy nehnuteľností alebo pracujúcich v obytných budovách. Zákonom, ktorý nadobudol účinnosť 1. januára 2016, sa stanovuje minimálna mzda vo výške 30 MOP za hodinu, 240 MOP za deň alebo 6 240 MOP za mesiac, ktorá sa má každý rok prehodnotiť. Vláda prisľúbila, že do troch rokov postupne zavedie minimálnu mzdu vo všetkých odvetviach hospodárstva. V roku 2015 bolo viac ako 500 ľudí prijatých na prácu vo verejných nemocniciach a na poskytovanie iných služieb zdravotnej starostlivosti, čo umožnilo rozšíriť niektoré služby a predĺžiť pracovný čas vo verejných nemocniciach. Rovnosť príležitostí, práva a slobody V rámci zásady „jedna krajina, dva systémy“, ktorá je zakotvená v základnom zákone Macaa, boli aj naďalej dodržiavané ľudské práva a základné slobody obyvateľov Macaa a rovnako sa zachovávala aj zásada právneho štátu. Macao sa vyznačuje vysokou úrovňou občianskych slobôd a dodržiavania ľudských práv a základných slobôd. Vláda je však aj naďalej proti návrhu delegácie Výboru OSN proti mučeniu (UN CAT) zriadiť nezávislý orgán pre ľudské práva a tvrdí, že toto odporúčanie sa na Macao ako osobitnú administratívnu oblasť Čínskej ľudovej republiky (ďalej len „ČĽR“) nevzťahuje.

Médiá si zachovali svoju rozmanitosť a mohli bez obmedzení vyjadrovať rôzne názory. Dochádza však k nárastu autocenzúry, a to predovšetkým v čínsky hovoriacich médiách a pri podávaní správ o záležitostiach Číny. Medzinárodné médiá pôsobia slobodne. Starosti stále spôsobuje diskriminácia na základe sexuálnej orientácie a rodovej identity, najmä v oblasti zamestnanosti, vzdelávania a zdravotnej starostlivosti. V januári 2015 sa prijal pozitívny krok, keď zákonodarné zhromaždenie prijalo zákon, ktorým sa domáce násilie klasifikovalo ako trestný čin. Tento zákon sa však nevzťahuje na vzťahy medzi osobami rovnakého pohlavia. Výbor OSN proti mučeniu spochybnil toto rozhodnutie a vyzval vládu, aby rozšírila ochranu na všetky osoby v intímnom vzťahu bez ohľadu na sexuálnu orientáciu. Zástancovia práv sexuálnych menšín poukazovali na to, že Výbor OSN pre hospodárske a kultúrne práva naliehal na Macao, aby prijalo komplexné antidiskriminačné právne predpisy na ochranu lesbičiek, homosexuálov, bisexuálov a transrodových osôb. Pokrok sa dosiahol v oblasti podporovania rodovej rovnosti. V máji 2015 predložil Úrad pre pracovné záležitosti návrh novely zákona o pracovnoprávnych vzťahoch. Súčasťou novely bol návrh na predĺženie platenej materskej dovolenky o 14 dní a zavedenie otcovskej dovolenky. Legislatívne návrhy ešte neboli prijaté. Sú potrebné ďalšie právne predpisy na podporu rodovej rovnosti, napríklad v oblasti sexuálneho obťažovania. Vláda Macaa aj naďalej vyvíjala značné úsilie v boji proti cezhraničnej trestnej činnosti, predovšetkým proti obchodovaniu s ľuďmi. Výbor pre odstrašujúce opatrenia proti obchodovaniu s ľuďmi, medzirezortný orgán, ktorý pozostáva z predstaviteľov vlády, orgánov presadzovania práva, súdnictva a sociálnych vecí, naďalej bojoval proti obchodovaniu s ľuďmi a vykonával opatrenia zamerané na prevenciu a ochranu obetí. Podniknuté opatrenia zahŕňali odbornú prípravu sudcov, právnikov a iných odborníkov. V decembri 2015 však Výbor OSN proti mučeniu vyjadril obavy v súvislosti s veľmi nízkym počtom osôb, ktoré sú stíhané a odsúdené za obchodovanie s ľuďmi, napriek veľkému počtu sťažností. Vyzval Macao, aby zintenzívnilo vyšetrovanie a stíhanie podozrivých páchateľov a zabezpečilo ďalšiu odbornú prípravu úradníkov. Vláda vyjadrila ochotu riešiť túto otázku a uvítala spoluprácu s medzinárodnými partnermi vrátane EÚ. Macao nepresadzuje účinne slobodu združovania a kolektívneho vyjednávania, ktorá je zakotvená v dohovoroch Medzinárodnej organizácie práce. Zákonodarné zhromaždenie opakovane zamietlo súkromné návrhy zákonov o odborových zväzoch a kolektívnom vyjednávaní. Zamestnanci sa môžu slobodne zúčastňovať na činnostiach odborov a protestných akciách, ale nie sú chránení pred odvetnými opatreniami. Podľa článku 70 zákona o pracovnoprávnych vzťahoch môže zamestnávateľ ukončiť pracovný pomer so zamestnancom bez udania oprávneného dôvodu s tým, že poskytne len nízku náhradu. Boj proti korupcii Dňa 1. januára nadobudol účinnosť nový zákon proti korupcii v zahraničnom obchode, ktorým sa zakazuje poskytovanie úplatkov úradníkom pôsobiacim mimo OAO. Toto opatrenie je v súlade s požiadavkami Dohovoru OSN proti korupcii. V marci predložila Komisia proti korupcii (CCAC) svoju výročnú správu za rok 2014. Správa odzrkadlila mierny pokles celkového počtu sťažností a veľký pokles počtu trestných oznámení v porovnaní s rokom 2013. Komisia proti korupcii uviedla, že preskúma dôvod tohto poklesu. V správe sa zdôraznil aj význam zapojenia občanov vzhľadom na to, že 96 % vyšetrovaní bolo iniciovaných na základe individuálnych sťažností. K hlavným nahláseným porušeniam právnych predpisov patria trestné činy štátnych zamestnancov, ako je falšovanie dokladov, zneužitie právomoci, podvod a sprenevera. V súvislosti s voľbami najvyššieho výkonného predstaviteľa v roku 2014 neboli podané žiadne sťažnosti. V roku 2015 Macao spolupracovalo pri prebiehajúcom vyšetrovaní dvoch úradníkov OSN obvinených z prijímania úplatkov od projektanta z Macaa. Hospodársky vývoj V roku 2015 Macao upadlo do hlbokej recesie. HDP sa po poklese 0,9 % v roku 2014 znížil v reálnom vyjadrení v roku 2015 o 20,3 %. Tento pokles bol spôsobený výrazným spomalením v odvetví hazardných hier Macaa, ktoré zaznamenalo svoj najhorší rok od liberalizácie režimu hazardných hier v roku 2002. Príjmy klesli v roku 2015 o 34,3 % na 231 miliárd MOP, čo je najnižšia úroveň za päť rokov, pretože zákroky Číny proti korupcii odradili hráčov s vysokými stávkami a spomalenie hospodárstva nepriaznivo ovplyvnilo masový trh v oblasti hazardných hier. Napriek poklesu príjmov je Macao stále najväčším svetovým trhom v oblasti hazardných hier. Zníženie príjmov však spôsobilo, že sa veľkosť trhu v Macau v porovnaní s Las Vegas, jeho najbližším konkurentom, znížila z koeficientu 7 v roku 2014 na 4,6 v roku 2015. Cestovný ruch bol nevýrazný, pričom návštevnosť v roku 2015 klesla o 2,6 % na 30,7 milióna osôb. Súkromná spotreba a verejné výdavky na druhej strane v roku 2015 v reálnom vyjadrení vzrástli o 2,4 %, resp. o 4,2 %, čo zmiernilo ekonomický pokles. Miera nezamestnanosti zostala pod úrovňou 2 % počas celého roka. Situácia na trhu práce bola ja naďalej napätá, pričom počet dovezených pracovníkov dosiahol na konci roku 2015 vysokú úroveň, a to 181 646 osôb. Inflačné tlaky sa zmiernili zo 6 % v roku 2014 na 4,6 % v roku 2015. Celkové investície naďalej rástli z dôvodu výstavby nových stredísk a hotelov s hazardnými hrami a infraštruktúrnych zariadení. V roku 2015 sa otvorili tri zo šiestich budovaných obrovských hotelov s kasínami. S cieľom podporiť hospodársku diverzifikáciu a obmedziť nadmerný rast odvetvia hazardných hier si vláda predsavzala obmedziť do roku 2023 počet nových hracích stolov na 3 % ročne. Prideľovanie nových stolov sa preto stalo predmetom tvrdých rokovaní a/alebo mediácie medzi vládou a prevádzkovateľmi hazardných hier. V roku 2015 vláda Macaa udelila licencie na 350 nových hracích stolov. V období rokov 2020 a 2022 sa skončí platnosť koncesií šiestich macajských kasín. Vláda uviedla, že uskutoční verejné konzultácie o procese obnovy koncesií a hĺbkovú štúdiu o tom, akým smerom by sa malo odvetvie hazardných hier Macaa uberať. Na prevádzkovateľov hazardných hier sa nalieha, aby v rámci integrovaných stredísk vytvárali viac zariadení, ktoré neslúžia na hazardné hry, a toto bude jedným z kľúčových prvkov, ktorý sa bude zohľadňovať pri prideľovaní nových hracích stolov a pri prípadnej obnove licencií. Keďže daň z hazardných hier vytvára veľkú časť celkových daňových príjmov, značný pokles v odvetví hazardných hier viedol v roku 2015 k zodpovedajúcemu poklesu daňových príjmov. V prvých desiatich mesiacoch roka 2015 klesli celkové daňové príjmy o 29,7 % na 109,8 miliardy MOP. Vzhľadom na túto situáciu vláda OAO po prvý raz po mnohých rokoch zaviedla mierne úsporné opatrenia na sprísnenie výdavkov. Opakovane ubezpečila, že tým nebudú dotknuté rozpočty vyčlenené na živobytie, sociálne zabezpečenie a verejné investičné projekty. Vláda OAO vynaložila v posledných piatich rokoch (2010 – 2014) menej ako polovicu daňových príjmov, čím si vytvorila pohodlnú rezervu vo výške 345 miliárd MOP (stav na konci roka 2015) na pokrytie hospodárskych výkyvov. Fiškálny prebytok za rok 2015 sa však podstatne znížil na úroveň 29,3 miliardy MOP, pričom v predchádzajúcich dvoch rokoch predstavoval viac ako 90 miliárd MOP. Najvyšší výkonný predstaviteľ Macaa Čchuej Saj On vo svojom politickom prejave v roku 2016 varoval, že príjmy z hazardných hier budú naďalej klesať, ale potvrdil, že to nebude mať vplyv na živobytie. Uviedol takisto, že sa zvýšia rôzne dotácie pre obyvateľov a že sa bude pokračovať v politike peňažných dávok, ktorá bola zavedená v roku 2008. Podobne ako v roku 2015 dostanú obyvatelia s trvalým pobytom v roku 2006 sumu 9 000 MOP a obyvatelia bez trvalého pobytu 5 400 MOP. Najvyšší výkonný predstaviteľ vo svojom politickom prejave načrtol aj plán na posilnenie hospodárstva. Medzi hlavné iniciatívy patrili opatrenia zamerané na podporu zdravého rozvoja odvetvia hazardných hier, zintenzívnenie rozvoja politiky „centra a platformy“; vytvorenie priaznivého prostredia pre rozvíjajúce sa odvetvia a podporu miestnych malých a stredných podnikov (MSP), ochranu zamestnaneckých práv miestnych obyvateľov a na posilnenie regionálnej spolupráce. Politika „centra a platformy“ súvisí s transformáciou Macaa na svetové centrum cestovného ruchu a oddychu a na platformu služieb komerčnej a obchodnej spolupráce medzi Čínou a portugalsky hovoriacimi krajinami. V súlade s úsilím o diverzifikáciu hospodárstva prostredníctvom cezhraničnej spolupráce s pevninou, správa mesta Ču-chaj a vláda Macaa v apríli otvorili pilotnú zónu voľného obchodu na ostrove Cheng-čchin. Na účely podnikania v tejto zóne bolo spolu vybraných 33 projektov na ostrove Cheng-čchin a 875 macajských spoločností zaregistrovalo svoje obchodné operácie. Obe strany preskúmali taktiež možnosti ľahšieho prístupu k zóne voľného obchodu pre vozidlá s macajskou poznávacou značkou. Orgány Macaa vyzvali MSP a mladých podnikateľov, aby spolupracovali s pevninovou Čínou, pokiaľ ide o projekty na ostrove Cheng-čchin. V decembri Štátna rada ČĽR rozhodla, že pobrežné vody Macaa s rozlohou 85 kilometrov štvorcových (a časť kanála Duck Channel, ako aj pozemok, na ktorom sa nachádza kontrolné stanovisko Barrier Gate) budú patriť do jurisdikcie OAO. V dôsledku toho je rozloha vymedzených pobrežných vôd Macaa trojnásobne väčšia než jeho územie na pevnine. Macao nikdy predtým nemalo súdnu právomoc nad svojimi pobrežnými vodami. Okrem toho začiatkom roku 2016 Macao a príslušné čínske orgány majú podpísať tri dohody na posilnenie spolupráce vo vodohospodárstve, námornej doprave a využívaní mora. V dohodách sa stanoví, že návrhy na rekultiváciu pôdy sa majú predkladať Štátnej rade a že na novo rekultivovanom území sa nemajú povoliť komerčné hry. Integrácia Macaa s pevninou pokračovala rýchlym tempom na základe dvojstrannej dohody o voľnom obchode, a to Dohody o bližšom hospodárskom partnerstve. V novembri Macao a Čína podpísali dohodu o obchode so službami, na základe ktorej má Čína od 1. júna 2016 pre macajský sektor služieb čiastočne alebo úplne otvoriť 153 odvetví. Čína sa zaviazala plne liberalizovať obchod so službami s Macaom do konca roku 2015. V Macau aj naďalej existuje riziko prania špinavých peňazí, pretože jeho rozsiahle odvetvie hazardných hier poskytuje široké možnosti pre prílev nezákonných peňazí z pevniny. V boji proti tomuto javu Macao a Čína podpísali v auguste prelomovú dohodu s cieľom významne posilniť spoluprácu a zlepšiť vykonávanie odporúčaní Finančnej akčnej skupiny. Nová dohoda o spolupráci má podobu memoranda o porozumení medzi Menovým úradom Macaa (AMCM) a Čínskou ľudovou bankou. Pozorovatelia dohodu kritizovali z dôvodu nedostatočnej jasnosti a podrobnosti a spochybnili legitímnosť predávania citlivých osobných údajov Menovým úradom Macaa čínskej centrálnej banke. Finančný spravodajský úrad Macaa (vládny úrad zodpovedný za boj proti praniu špinavých peňazí) zároveň podpísal protokoly o spolupráci v boji proti praniu špinavých peňazí s americkým úradom Financial Crimes Enforcement Network, Ruskou federálnou službou finančného monitorovania a finančnou spravodajskou jednotkou Spojeného kráľovstva. Macao už predtým podpísalo protokoly o spolupráci s Portugalskom, Hongkongom, Južnou Kóreou, Indonéziou, Filipínami, Thajskom, Japonskom, Malajziou, so Singapurom, s ostrovami Fidži a Austráliou.

Macao reagovalo na celosvetovú výzvu na boj proti daňovým únikom. V septembri 2014 vláda OAO Macao oznámila, že Macao prijme globálny štandard pre automatickú výmenu informácií o finančných účtoch, ktorý presadzuje skupina G20 a ktorý vypracovala OECD. Orgány uviedli, že Macao zmení svoje právne predpisy v záujme včasného zabezpečenia súladu s týmto novým štandardom, čo znamená, že finančné inštitúcie v Macau budú musieť od 1. januára 2017 začať vykonávať postupy hĺbkového preverovania klientov na účely získania informácií, ktoré sa majú vymieňať od nasledujúceho roku. Na rozdiel od pevninovej Číny Macao zatiaľ však nepotvrdilo, že je pripravené zaviazať sa dodržiavať komplexný viacstranný dohovor OECD a Rady Európy o vzájomnej administratívnej spolupráci v oblasti daní, a v dôsledku toho zatiaľ nedodržiava súvisiacu viacstrannú dohodu príslušných orgánov o spoločnom štandarde oznamovania, ktorej zmluvnými stranami sú všetky členské štáty EÚ. S výhradou pomerne jednoduchého postupu dvojstrannej aktivácie uvedená dohoda poskytuje vhodný právny základ pre skutočnú a účinnú medzinárodnú spoluprácu v rámci štandardu OECD pre automatickú výmenu informácií o finančných účtoch medzi všetkými partnermi, čím sa odstraňuje potreba dlhých dvojstranných rokovaní. V oblasti životného prostredia začala vláda Macaa v roku 2015 realizovať štúdiu uskutočniteľnosti týkajúcu sa recyklačnej siete. Orgány OAO vnímajú regionálnu spoluprácu ako kľúč k lepšiemu životnému prostrediu. Macao má obmedzený priestor na umiestnenie zariadení recyklačnej siete a možno sa bude musieť obrátiť na pevninu s požiadavkou o poskytnutie pozemných zdrojov. V oblasti zahraničnej politiky vláda aj naďalej posilňovala úlohu Macaa ako platformy slúžiacej na obchodnú a hospodársku spoluprácu medzi Čínou a portugalsky hovoriacimi krajinami. Podporovala činnosť Čínsko-portugalského fondu pre spoluprácu a rozvoj a prezentovala Macao ako most pre obchod a investície medzi Čínou a portugalsky hovoriacimi krajinami. Dvojstranné vzťahy medzi EÚ a Macaom Napriek prudkému poklesu hospodárstva Macaa bilaterálny obchod medzi EÚ a Macaom v roku 2015 výrazne vzrástol. Celkový obchod s tovarom medzi EÚ a Macaom sa zvýšil o 39,3 % a dosiahol úroveň 851 miliónov EUR. Vďaka výraznému zvýšeniu vývozu strojov a dopravných zariadení sa vývoz EÚ do Macaa zvýšil o 39,7 % na 756 miliónov EUR. K ďalším kľúčovým vývozným komoditám patrili luxusný tovar, potraviny a nápoje. Dovoz z Macaa do EÚ sa v roku 2015 zvýšil o 36,5 % na 96 miliónov EUR. EÚ preto v obchode s Macaom zaznamenala prebytok vo výške 660 miliónov EUR. Aj naďalej bola po Číne druhým najdôležitejším dodávateľom tovaru do Macaa a jej podiel na celkovom dovoze dosahoval v roku 2015 úroveň 22 %. Pokračujúce spomalenie hospodárstva Macaa v roku 2015 malo vplyv na obchodné a investičné záujmy EÚ a zisky európskych podnikov. EÚ a jej podnikateľské kruhy majú veľký záujem spolupracovať s vládou Macaa v jej snahe o diverzifikáciu hospodárstva, zlepšenie udržateľnosti hospodárskeho rozvoja a podporu dvojstranného obchodu a investičných tokov. Dvojstranné vzťahy medzi EÚ a Macaom zostali aj naďalej veľmi pozitívne. Dňa 27. novembra 2015 sa v Macau konalo 20. zasadnutie spoločného výboru zriadeného v rámci Dohody o obchode a spolupráci medzi EÚ a Macaom. Obe strany posúdili najnovší vývoj v rámci ich vzťahov, zhodnotili prebiehajúcu činnosť v oblasti dvojstrannej spolupráce a preskúmali nové oblasti pre ďalšiu spoluprácu. Obe strany privítali pokračujúcu spoluprácu medzi Úradom pre verejnú správu a Úradom pre štátnu službu OAO Macao a Generálnym riaditeľstvom pre tlmočenie Európskej komisie v oblasti odbornej prípravy kvalifikovaných tlmočníkov pre OAO Macao. Počas zasadnutia spoločného výboru obe strany prijali tretí program spolupráce medzi OAO Macao a EÚ v právnej oblasti. Cieľom programu je posilniť právny systém OAO Macao a zlepšiť odbornú prípravu jeho právnikov. Obe strany sa dohodli na tom, že právna spolupráca je významným prvkom dvojstranných vzťahov medzi Macaom a EÚ. Na podporu zapojenia výskumných inštitúcií a výskumných pracovníkov z OAO Macao do rozsiahleho programu EÚ Horizont 2020 Macao oznámilo zriadenie fondu spoločného financovania na pokrytie nákladov výskumných pracovníkov Macaa, ktorí sa zúčastňujú na programe Horizont 2020. Toto bude predstavovať novú etapu v spolupráci medzi Macaom a EÚ v oblasti výskumu a inovácií. Macao a EÚ okrem iného vyjadrili svoj zámer aj naďalej spolupracovať a vymieňať si know-how v oblasti boja proti obchodovaniu s ľuďmi. V rámci Akademického programu Európskej únie (EUAP), ktorý riadi konzorcium pod vedením Macajskej univerzity, sa zorganizovalo mnoho nových činností, napr. pobyty hosťujúcich rečníkov, semináre a výmeny výskumných a akademických pracovníkov. Činnosti, ktoré EUAP zorganizoval pre verejnosť, zahŕňali prvé kolo súťaže o najlepšiu fotografiu „EU photography challenge“, výstavu fotografií, druhé kolo súťaže o najlepší krátky film „EU short-film challenge“, „Cyklus európskych filmov“, a pravidelnú rozhlasovú reláciu na tému Európskej únie. Za účasti Univerzity sv. Jozefa sa uskutočnil rozšírený tretí ročník obľúbenej simulácie zasadania Európskej rady „Model Európskej únie“. Pri príležitosti Dňa Európy EUAP zorganizoval týždeň podujatí venovaný EÚ a vydal novú brožúru o vzťahoch medzi EÚ a Macaom. Macajsko-európska obchodná komora (MECC) a Európska obchodná komora v Hongkongu spolu koordinovali európsku účasť na Macajskom medzinárodnom fóre a výstave o environmentálnej spolupráci v marci a na Macajskom medzinárodnom obchodnom a investičnom veľtrhu v októbri. V marci 2015 EÚ a jej členské štáty podporili konferenciu pod názvom „Business Leadership to end Human Trafficking and Modern Day Slavery“, ktorá sa konala v Macau. Na konferencii sa stretli zástupcovia vlády, odvetvia hazardných hier a občianskej spoločnosti. Táto konferencia zvýšila informovanosť a skúmala spôsoby, ako môžu podniky prispieť k boju proti obchodovaniu s ľuďmi a novodobému otroctvu.